

Ljubljana, 13. 12. 2023

**Z A P I S N I K**

5. redne seje Sveta RTV Slovenija z dne 22. novembra 2023. Seja se je pričela ob 15.05 v sejni sobi 5A/52, RTV center, Kolodvorska 2, Ljubljana in preko MS Teams.

**PRISOTNI ČLANI SVETA: ODSOTNI:**

1. Andrea Bartole 1. Špela Stare – opr.

2. Gaja Brecelj

3. Gregor Drnovšek

4. Goran Forbici

5. Aleš Novak

6. Boštjan Ogris

7. Robert Pajek

8. Janez Pirc

9. Robert Požonec (MS Teams)

10. Igor Prassel

11. Klaudija Sedar

12. Ilinka Todorovski

13. Tadej troha

14. Andreja Trtnik

15. Andraž Vehovar

16. Luka Zebec

**OSTALI PRISOTNI:**

Zvezdan Martić predsednik uprave

Simon Kardum član uprave

Andrej Trček član uprave

Franci Pavšer delavski direktor

Ksenija Horvat direktorica Televizije Slovenija

Kaja Jakopič direktorica Digitalnih vsebin

Saša Umek Knez vodja področja Finančne zadeve in računovodstvo

Slavica Pečovnik predsednica Finančnega odbora

Tomislav Špilak predsednik Programskega odbora za problematiko programskih vsebin za invalide

Marica Uršič Zupan varuhinja pravic gledalcev in poslušalcev

Nejc Jemec odgovorni urednik II. Programa Radia Slovenija

Danijel Poslek v. d. odgovornega urednika I. programa Radia Slovenija

Polona Fijavž v. d. odgovornega urednika UPE Informativni program prvega programa TV SLO

Rajko Gerič odgovorni urednik UPE Informativni program drugega program TV SLO

Matej Venier po pooblastilu Ingrid Kovač Brus

Tom Zalaznik sindikat tehničnih in administrativnih delavcev

Helena Milinković koordinacija sindikatov novinarjev RTV SLO

**PREKO MS TEAMS POVEZAVE SO SEJO SPREMLJALI:**

Mirko Štular direktor Radia Slovenija

Andrej Šavko v. d. odgovornega urednika UPE Regionalni radijski program

Matej Žunkovič v. d. vodje Regionalnega RTV-centra Maribor

Tomaž Karat v. d. odgovornega urednika UPE Regionalni televizijski program

Vanja Vardjan odgovorni urednik UPE Razvedrilni program

Gregor Peternel odgovorni urednik UPE Športni program

Rok Kovač vodja OE Radijska produkcija

Andraž Pöschl odgovorni urednik UPE Kulturni in umetniški program

Aljoša Ivanović Pravna pisarna RTV Slovenija

Andrej Trojer v. d. vodje OE Oddajniki in zveze

Peter Kosmač sindikat kulturno umetniških ustvarjalcev

Darko Pukl odgovorni urednik UPE Uredništvo radijskega programa za tujo javnost

József Végi pomočnik predsednika Uprave za radio in televizijo za avtohtono madžarsko narodno skupnosti

David Runco v. d. vodje Regionalnega RTV-centra Koper – Capodistria

Aljoša Curavić odgovorni urednik UPE Radijski program za italijansko narodno skupnost

Robert Levstek odgovorni urednik UPE Regionalni radijski program

Marija Maja Kojc v. d. vodje OE Glasbena produkcija

Seja je bila sklepčna. Vodil jo je predsednik sveta Goran Forbici.

Na predlog predsedujočega so člani sveta potrdili (14) naslednji dnevni red:

1. ***Poročilo o poslovanju RTV Slovenija v obdobju januar - september 2023 z oceno do konca leta 2023***
2. ***Poslovni okvir za leto 2024***
3. ***Novi programski standardi***
4. ***Predlogi in pobude varuhinje, programskih odborov, komisij in članov sveta***

**AD 1** 16:50🡪24:30

Uvodoma je ***predsedujoči*** pojasnil, da je bilo poročilo o poslovanju RTV Slovenija v obdobju januar – september 2023 z oceno do konca leta 2023 posredovano vsem članicam in članom sveta ter vabljenim na sejo, prav tako je bilo gradivo naloženo na spletno stran Sveta RTV. Pojasnil je še, da so člani sveta o poročilu opravili temeljito razpravo že na skupni seji Komisije za PPN in Komisije za nadzor poslovanja RTV Slovenija, ki je bila 16. 11. 2023.

V nadaljevanju je ***vodja področja Finančne zadeve in računovodstvo*** poročilo tudi na kratko predstavila.

Pri tej točki dnevnega reda ni bilo sprejetih sklepov.

**AD 2** 25:20🡪111:50

***Predsedujoči*** je spomnil, da je tudi o poslovnem okvirju za leto 2024 potekala razprava na skupni seji Komisije za PPN in Komisije za nadzor poslovanja RTV Slovenija. ***Predsednik Komisije za nadzor poslovanja RTV Slovenija*** je na kratko predstavil poročilo skupne seje. Izpostavil je, da so se svetniki večinsko strinjali, da zniževanje variabilnih stroškov enotam za enak odstotek glede na letošnji plan ni sprejemljivo, saj imajo enote v letu 2024 drugačne programske in poslovne potrebe kot v letu 2023, prav tako pa ima takšno zniževanje različne učinke glede na specifike delovanja posameznih enot. Več svetnikov je izrazilo mnenje, da bi moralo vodstvo zmanjševanje stroškov izvajati glede na prioritete, ki bi jih pred tem postavilo. Povedal je še, da je uprava napovedala, da bo predlog PPN in FN za leto 2024 pripravila in predložila Svetu RTV do roka, to je do konca novembra.

V razpravi, ki je sledila, so se svetniki strinjali, da bi bili potrebni veliki in pogumni rezi, ki bi morda lahko rešili trenutno slabo stanje RTV Slovenija. Svetniki so imeli pomisleke tudi glede ukinitev športnih prenosov v prihodnjem letu. Predsednik uprave se je strinjal s svetniki, da bi bili potrebni veliki koraki, in ob tem poudaril, da se v trenutni situaciji izvajajo samo urgentne zadeve. Strinjali so se, da je zares potrebno premisliti, kako izpeljati spremembe, saj so se že v preteklosti sprejemale nespametne odločitve, ki so poslabšale gledanost Televizije Slovenija, in da drznost ne sme pomeniti radikalnih rezov, s katerimi bi oškodovali odnos z občinstvom. Prav tako so se strinjali, da bi bilo smiselno pripraviti več scenarijev.

V nadaljevanju je ***predsedujoči*** izpostavil, da bi bilo dobro vedeti, koliko stanejo različni scenariji in da bi izračun pomagal predstaviti, kakšni so potencialni finančni prihranki, če bi se bilo potrebno odločiti za določene reze.

Med razpravo se je pojavilo tudi vprašanje glede predvidenih marketinških prihodkov in o službi za marketing ter njenemu korektnemu delu. Direktorica televizije je povedala, da je RTV že pred leti delal z agencijo in kljub temu ni bilo boljših tržnih prihodkov. Poudarila je, da je plan narejen realno in da se marketinški oddelek trudi.

Svetniki so spomnili, da je potrebno razmišljati dolgoročno in razmisliti tudi o tem, kaj bi se zgodilo, če bi kakšno enoto ukinili in kako bi jo v prihodnosti lahko umestili nazaj v programski načrt. Prav tako je treba razmišljati, kaj se lahko zgodi z zaposlenimi, če jih v primeru ukinitve enote RTV Slovenija lahko pridobi nazaj.

***Predsedujoči*** je v nadaljevanju predlagal in predstavil sklep, ki bo omogočil upravi in Svetu, da lahko sploh razmišlja o različnih scenarijih in hkrati prikaže, kaj čaka RTV Slovenija, če vsa pogajanja z spodletijo.

129:55🡪151:10

***Predsedujoči*** je še enkrat poudaril, da to ni sklep, s katerim bi želeli karkoli izmed naštetega ukiniti, temveč da je to samo vpogled v vrednost posameznih enot v primeru, če se bo potrebno odločati o tem, da se izvedejo kakšni večji, radikalnejši rezi. Sklep je nekakšna osnova za morebitne dodatne razmisleke.

Sprejet (16; 15,1,0) je bil sklep:

***2 – 1 Svet RTV Slovenija upravi nalaga, da do 24. 11. 2023 pripravi in predloži izračune finančnih in kadrovskih učinkov naslednjih morebitnih ukrepov:***

***- ukinitev OE Glasbena produkcija***

***- ukinitev UPE Informativnega programa 2. programa TV Slovenija***

***- ukinitev radijskega programa za tujo javnost (Radio Si)***

***- ukinitev regionalnega programa Radia Koper***

***- ukinitev regionalnega programa TV Koper***

***- ukinitev regionalnega programa Radia Maribor***

***- ukinitev regionalnega programa TV Maribor***

***- ukinitev Mediateke***

***- ukinitev ZKP – založniške dejavnosti RTV Slovenija***

***- progresivno znižanje plač na način, da je skupni privarčevani znesek enak znižanju***

***povprečne plače za en oziroma za dva plačna razreda***

***- ukinitev oddajanja radijskih programov na srednjem valu.***

***Pri posameznih programskih ukrepih naj izračun vključuje tudi podatke o dosegu posameznega programa v minulih dvanajstih mesecih.***

***Izračuni naj ločeno vključujejo učinke v prvem in drugem koledarskem letu.***

***Predloži naj tudi seznam vseh nepremičnin v lasti RTV Slovenija, ki niso nujne za opravljanje osnovnih dejavnosti z oceno njihove tržne vrednosti.***

**AD 3** 151:15🡪155:35

***Predsednica komisije za programske standarde*** je povedala, da je komisija za programske standarde pred sejo opravila strokovni posvet, na katerega je povabila zunanjo in notranjo strokovno javnost. Pred tem pa se je zaključila tudi javna razprava, na katero so prišli tudi nekateri predlogi. Komisija bo vse te predloge, pripombe in mnenja pregledala, in, kot je bilo sprejeto na prejšnji seji Sveta, tudi pripravila drugi predlog besedila, ga posredovala v sprejemanje svetu, ki bo to poslal upravi v končno usklajevanje.

Pri tej točki dnevnega reda ni bilo sprejetih sklepov.

**AD 4** 155:45🡪202:00

Varuhinja pravic gledalcev in poslušalcev je predlagala sklep, v katerem je priporočila okrepitev govornega izobraževanja za voditelje in novinarje na TV Slovenija, saj je mnenja, da Televizija zaostaja za Radiem in da bi morali voditelji in novinarji na TV Slovenija pred začetkom svojega dela opraviti govorni preizkus in usposabljanje, vsaj deloma primerljivo radijskemu.

***Predsednik uprave*** je pojasnil, da se vsi zavzemajo za čim višji nivo kulture govora in da je s tega vidika pobuda vsekakor dobrodošla. Povedal je tudi, da je že potekal sestanek z vodjo Akademije in da je zgodba bistveno bolj zapletena, saj TV trenutno nima ne sredstev niti kadrov za izvedbo izobraževanja. Poudaril je, da je potrebno uskladiti sodelovanje med Akademijo in sodelavci na Radiu, ki opravljajo tovrstna izobraževanja.

Svetniki so se strinjali, da je predlagan sklep preveč konkreten in da reševanje tovrstne problematike ni v pristojnosti Sveta. Ob koncu razprave je varuhinja svoj predlog sklepa umaknila. ***Predsedujoči*** je dodal, da bo svet o tej temi razpravljal na redni seji v mesecu februarju.

***Janez Pirc*** je predlagal upravi, da se ponovno pričnejo pogovori o dodatni možnosti za pridobitev sredstev z naslova t.i. must carry. Pojasnil je, da na osnovi pogovorov, ki jih je opravil s strokovnjaki, meni, da bi lahko na tem področju pridobili dodatna denarna sredstva. ***Predsednik uprave*** je povedal, da so z vodjo avtorske pisarne v intenzivnih pogovorih glede te teme in da se prav tako že pripravlja strategija, ki je potrebna.

***Predsedujoči*** je dodal, da bi o tem lahko razpravljala kakšna komisija in da uprava lahko poroča, ko bo imela o tem kaj pripravljenega.

Pri tej točki dnevnega reda ni bilo sprejetih sklepov.

---

*Podatki o glasovanju:*



*Svetniki, ki so na seji sodelovali preko MS Teamsov, so se na poziv predsednika sveta o svojem glasu izrekli ustno.*

Sestavni del zapisnika je tonski zapis seje.

Seja je bila končana ob 18.16.

Zapisala: Goran Forbici, l.r.

Nastja Zajc, l.r. Predsednik Sveta RTV Slovenija